**מה חשוב לי כיהודי**

(מבוסס על פעילות מתוך החוברת "זהות יהודית", מלי"ץ, תשנ"ג)

**מטרות**

* לברר עם המשתתפים מה חשוב להם כיהודים.
* להעלות למודעות את המשמעויות השונות של ביטויי הזהות היהודית.
* לעודד את המשתתפים לבטא את עובדת היותם יהודים במישורים מגוונים.

**עזרים:**

* שאלון "מה חשוב לי לעשות כיהודי?" (נספח 1)
* כרטיסי משימה קבוצתית
* המסגרות שבהן באה לידי ביטוי הזהות היהודית (נספח 2)

**משך הפעילות:** שעה וחצי

**למנחה**

מטרת הפעלה זו היא שכל משתתף יעניק משמעות משלו לזהותו היהודית, ויבחר בביטויים המעשיים המתאימים לו.

**מהלך הפעילות**

**שלב א' - אישי**

המנחה מבקש מכל משתתף לספר על חוויה יהודית שעבר או לתאר סמל, מושג או חפץ יהודי המשמעותי עבורו.

המנחה מחלק למשתתפים את השאלון "מה חשוב לי לעשות כיהודי?" (נספח 1) וכל משתתף ממלא אותו.

**שלב ב' - קבוצתי**

המנחה מחלק את המשתתפים לקבוצות בנות 6-4 משתתפים, ומבקש מהם לבצע את ההנחיות שבכרטיס המשימה.

**כרטיס משימה קבוצתית**

1. ערכו סבב שבו כל אחד יציין את שלושת הדברים החשובים ביותר בעיניו מתוך הרשימה ויסביר את סיבת בחירתו בהם.

2. ערכו סבב נוסף, שבו כל אחד יציין 3-2 דברים שכלל אינם חשובים בעיניו וינמק.

3. הציעו דרך למיון הפריטים שברשימה.

4. בחרו מתוך הרשימה שלושה ביטויים החשובים לכולכם, והתכוננו להציגם בצורה מנומקת במליאה.

5. עיינו בנספח מס' 2 ובחרו את המסגרות החשובות בעיניכם כביטוי לזהות היהודית שלכם.

**שלב ג' - במליאה**

כל קבוצה מציגה את הצעתה לדרך מיון ואת שלושת הפריטים שנבחרו כמרכיבי הזהות היהודית. כמו כן, יציגו הקבוצות את המסגרות שבחרו לביטוי הזהות היהודית שלהם.

**למנחה**

דרך אחת למיון הפריטים שברשימה היא לפי תחומים: התחום הלאומי, התחום הדתי-הלכתי והתחום התרבותי. מובן שיש פריטים היכולים להשתייך לכמה תחומים, לדוגמה: לימוד תנ"ך יכול לנבוע ממניעים לאומיים, דתיים או תרבותיים, וכך גם לימוד השפה העברית.

דרך אחרת למיון היא לפי המסגרות שבהן באה לידי ביטוי הזהות היהודית (נספח 2).

**שאלות לדיון**

1. האם היה לכם קל להגיע להסכמה? באילו נקודות היו דעותיכם חלוקות?
2. באיזו מידה הבחירה שלכם מונעת ממניעים לאומיים, דתיים או תרבותיים?
3. באיזו מידה המסגרות השונות שבהן באה הזהות היהודית לידי ביטוי – הלכה, משפחה, קהילה, מדינה – משמעותיות עבורכם?
4. לדעתכם, אילו דרכים לביטוי הזהות יהודית משותפות לרוב היהודים בישראל?
5. לדעתכם, אילו דרכים לביטוי הזהות יהודית משותפות לרוב היהודים בעולם?
6. לדעתכם, כיצד השפיעה הקמת מדינת ישראל על ביטויי הזהות היהודית של בני משפחותיכם? כיצד משפיעה קיומה של המדינה על ביטויי הזהות היהודית שלכם?
7. באיזו מידה יש התאמה בין ביטויי הזהות החשובים לכם לבין המעשים שאתם עושים בפועל?
8. אילו דרכים לביטוי הזהות היהודית חשוב לכם שיתקיימו גם בעתיד, בדורות הבאים?

**לעיון נוסף בנושא זהות יהודית במאמרה של ד"ר נורית חמו – "משיח זהויות לעמיות יהודית":** <http://lib.cet.ac.il/pages/item.asp?item=19377>.

**נספח 1: מה חשוב לי לעשות כיהודי?**

|  |  |  |  |  |
| --- | --- | --- | --- | --- |
|  | **חשוב מאוד** | **חשוב** | **לא כל כך חשוב** | **כלל לא חשוב** |
| 1. לתמוך ביהודים נזקקים |  |  |  |  |
| 1. לדבר עברית |  |  |  |  |
| 1. להאמין באלוהים |  |  |  |  |
| 1. להתעדכן בחדשות |  |  |  |  |
| 1. להתחתן רק עם יהודי/ה |  |  |  |  |
| 1. לזכור את השואה |  |  |  |  |
| 1. לאכול אוכל כשר |  |  |  |  |
| 1. לערוך סדר פסח |  |  |  |  |
| 1. לגור בישראל |  |  |  |  |
| 1. ללמוד היסטוריה יהודית |  |  |  |  |
| 1. להיות אדם הגון |  |  |  |  |
| 1. לקרוא ספרות עברית |  |  |  |  |
| 1. ללמוד תורה |  |  |  |  |
| 1. להתפלל בבית כנסת |  |  |  |  |
| 1. לתמוך במדינת ישראל |  |  |  |  |
| 1. לקבוע מזוזה בבית |  |  |  |  |
| 1. לצום ביום הכיפורים |  |  |  |  |
| 1. לערוך בר/בת מצווה |  |  |  |  |
| 1. לשרת בצה"ל |  |  |  |  |
| 1. להיות מעורב בקהילה |  |  |  |  |
| 1. אחר: |  |  |  |  |

**נספח 2: המסגרות שבהן באה לידי ביטוי הזהות היהודית**

**הלכה:** עבור יהודים המקיימים את ההלכה, המסגרת ההלכתית מבטאת את זהותם היהודית. ההלכה היא מערכת משפטית מחייבת החובקת את כל תחומי החיים, הפרטיים והציבוריים, והמנחה את התנהגותו של היהודי ואת מעשיו הן בעניינים שבין אדם למקום הן בעניינים שבין אדם לחברו.

**משפחה:** עבור יהודים מסורתיים,הזיקה ליהדות נובעת מהמורשת המשפחתית. בהתאם לכך, הביטויים המעשיים של הזהות היהודית בחייהם קשורים בעיקר לאירועים בלוח השנה (חגים ומועדים) ולאירועים במחזור החיים (כגון ברית מילה ובר מצווה).

**קהילה:** עבור יהודים שחיים בקהילות, בישראל ובתפוצות, המסגרת שבה מתבטאת זהותם היהודית היא הקהילה. זהותם היהודית מתבטאת בתרומה לקהילה (במשאבי כסף וזמן), בחינוך יהודי ובפעילות חברתית קהילתית ענפה המבוססת על צדקה, על רגישות מוסרית ועל אחריות הדדית (בתמיכה ובסיוע לחברי הקהילה, לקשישים, למהגרים חדשים ולנזקקים).

**מדינה:** עבור ישראלים ועבור יהודים המגדירים עצמם כציונים, הזהות היהודית באה לידי ביטוי בתחושת שייכות למדינת ישראל כמדינתו של העם היהודי ובנאמנותם לה. מנקודת מבט זו, סיוע לישראל, מגורים בישראל, קליטת עלייה, שירות בצה"ל ושימוש בשפה העברית – כל אלה הם ביטויים מובהקים של זהות יהודית.

**עם:** יהודים רבים חשים תחושות שייכות, סולידריות וערבות הדדית כלפי כל בני העם היהודי. תחושות אלו מתעלות מעל גבולות דתיים, פוליטיים וגיאוגרפיים, והן מתבססות על היסטוריה משותפת, על תרבות משותפת, ועל בקשת עתיד משותף.